Annie Lunde Hansen (CD), 2001-10-24:
Indledningsvis vil jeg gerne starte med lidt overordnet at betragte denne problemstilling.
Hvorfor er der tilsyneladende nogle, der er villige til at betale penge under bordet?
Det er der, fordi der er meget stor mangel på boliger her i landet.
Det ændrer
dette lovforslag jo ikke noget på.
I CD synes vi, at det er mere relevant at helbrede frem for at symptombehandle.
Godt nok har ministeren netop fremlagt en boligpakke med nye tiltag, men vi skal jo ikke glemme, at regeringen tidligere har lavet en pinsepakke, der har medført, at pensionskasserne stort set ikke bygger boliger i dag.
Det problem så CD meget hellere løst.
Et andet spørgsmål, der straks rejser sig, er: Er penge under bordet overhovedet et stort og udbredt problem?
Vi skal jo ikke i dette Ting lave lovgivning, fordi nogle har set et opslag nede i den lokale brugs, hvor en boligsøgende efterlyser en bolig og tilbyder en dusør eller penge under bordet.
Ministerens vaklen frem og tilbage i denne sag kan tyde på, at hun heller ikke selv har været helt sikker.
Jeg tænker her på meldingen i foråret om lovforslaget, der ville komme, og efterfølgende i september, hvor ministeren tilsyneladende trak forslaget tilbage, men alligevel kommer det nu på bordet her i dag.
Det viser for mig at se, at der kun er tale om et minimalt problem, men det er der, og det har vi ikke benægtet.
Det forekommer derfor urimeligt, at blot fordi der er enkelte uærlige, skal man tvinge dette lovforslag ned over hovedet på alle andelsboligforeninger.
CD afviser ikke, at der eksisterer et problem med penge
under bordet
, men regeringens lovforslag er ikke den bedste måde at løse problemet på.
I forsøget på at komme den ulovlige praksis til livs vil lovforslaget indskrænke handlefriheden for alle, der gerne vil købe en andelsbolig, og ikke kun for dem, der handler ulovligt.
Det kan CD ikke gå ind for.
Den grundlæggende tanke med andelsboligforeningerne er jo netop, at de skal styres af beboerne selv.
I de fleste foreninger er der et stort sammenhold.
Der holdes f.eks. arbejdsweekender osv., og CD er bange for, at dette sammenhold vil blive ødelagt.
CD ønsker derfor at beskytte foreningernes ret til selv at bestemme over deres ejendomme.
Det kan allerede i dag være svært at skaffe frivillige til at indgå i en bestyrelse.
Den foreslåede ændring i strafansvaret vil på ingen måde gøre dette nemmere.
Ikke nok med dét, som forslaget er udformet, kan en hel generalforsamling straffes med bøde.
Det er jo helt urimeligt. Det er allerede i dag ulovligt at modtage penge under bordet.
Behov er der derfor snarere for, at man bliver bedre til at håndhæve de nuværende regler.
Allerede i dag kan en andelsboligbestyrelse inden for lovens rammer f.eks. afvise en handel, hvis den har mistanke om, at der er penge under bordet.
Derfor bør problemet kunne løses inden for den nuværende lovgivning.
Det er derfor CD's opfattelse, at der skal ske en styrkelse af bestyrelserne og sikres, at de lever op til deres ansvar.
CD kan ikke støtte dette lovforslag, som det foreligger.
Forslaget er efter CD's mening et utidigt indgreb i den private ejendomsret og i borgernes handlefrihed, men CD vil selvfølgelig gå aktivt ind i udvalgsarbejdet
, som vi jo altid plejer at gøre.